मेरठ. मेडिकल थाना क्षेत्र के शास्त्री नगर स्थित एक मकान पर बुधवार को चाइल्ड लाइन और पुलिस की संयुक्त टीम ने छापामार कार्रवाई कर 23 बच्चों को मुक्त कराया। मुक्त कराए गए सभी बच्चों को चाइल्ड लाइन सूरजकुण्ड स्थित बाल कल्याण समिति लेकर पहुंची। यहां मुक्त कराए गए इन बच्चों को समिति के पदाधिकारियों की सुपुर्दगी में दे दिया गया। बरामद बच्चों ने पूछने पर अपने दो-दो नाम बताए। थाना प्रभारी बचन सिंह सिरोही का कहना है कि फिलहाल पुलिस इस मामले की जांच कर रही है।
नोएडा से मिली थी चाइल्ड लाइन को सूचना
मेरठ स्थित चाइल्ड लाइन से जुड़ी जनहित फाउंडेशन की निदेशक अनीता राणा का कहना है कि उन्हें मंगलवार की देर रात करीब डेढ़ बजे नोएडा से मेरठ में एक कथित चाइल्ड होम में अवैध रूप से बच्चों को बंधक बनाए जाने की सूचना मिली थी। इस सूचना के बाद बुधवार को वह पहले जिला प्रोबेशन अधिकारी से मिली और फिर पुलिस को साथ लेकर बताए गए स्थान पर छापेमारी की गई। छापेमारी के दौरान शास्त्रीनगर में एक किराए के मकान में सेवा ग्रुप इंडिया नाम की संस्था के पास 23 छोटे बच्चे मिले। यह संस्था दिल्ली निवासी देशराज गौड़ की बताई गई। केयर टेकर गगन से जब बच्चों के बारे में जानकारी मांगी गई तो वह कोई ठोस जानकारी नहीं दे सका।
बोले बच्चे कौन सा नाम बताएं, असली या नकली
अनीता ने बताया कि जब पुलिस और अधिकारियों की मौजूदगी में बच्चों से उनका नाम पूछा गया, तो बच्चों ने जवाब दिया कि वे कौन सा नाम बताएं असली या नकली। मुक्त कराए गए बच्चों में 9 लड़के हैं और 14 लड़कियां हैं। बताया गया कि बच्चों ने अपने दो नाम बताए। सभी बच्चों के नाम के आगे दूसरे धर्म का सरनेम जुड़ा था।
दो बेटी छोड़ने के नाम पर मांगे तीन लाख
अनीता राणा ने बताया कि बेसहारा बताकर यहां इन बच्चों को रखा जा रहा था, जबकि इन बच्चों में शामिल दो बच्चियों की मां ने नोएडा चाइल्ड लाइन में शिकायत दर्ज कराकर बताया था कि उसकी बेटी को मेरठ में अवैध रूप से कब्जे में रखा जा रहा है। इस महिला का आरोप है कि उसकी बेटियों को छोड़ने के एवज में तीन लाख रुपए की मांग की जा रही थी। संस्था के संचालक देशराज गौड़ से संपर्क करने का प्रयास किया जा रहा है। पुलिस का कहना है कि देशराज के सामने आने पर ही सच का पता चलेगा। इसके अलावा बरामद बच्चों के असली अभिभावकों की भी तलाश शुरू कर दी गई है।
आगे की स्लाइड्स में देखिए, तस्वीर...
hin_Deva awa_Deva hin_Deva hin_Deva hin_Deva hin_Deva hin_Deva hin_Deva